61. ΑΠΟΦΑΣΙΣ ΥΠΟΥΡΓΩΝ ΠΡΟΕΔΡΙΑΣ ΚΥΒΕΡΝΗΣΕΩΣ ΟΙΚΟΝΟΜΙΚΩΝ ΚΑΙ ΑΠΑΣΧΟΛΗΣΕΩΣ Αριθ. 17787/2895 της 30 Ιουν./2 Ιουλ.  1975 (ΦΕΚ Β΄ 704) Περί χορηγήσεως ειδικού επιδόματος εις τας επί σχέσει εργασίας ιδιωτικού δικαίου θεραπαινίδας Υπουργείου Εθνικής Αμύνης, απασχολουμένας εις την περιποίησιν των βαρέως αναπήρων πολέμου. Έχοντες υπ’ όψει: 1.Τας διατάξεις: α)του άρθρ. 5 παρ. 1, εν συνδυασμώ προς τας τοιαύτας του άρθρ. 9 παρ. 1 του Ν.Δ. 1198/72 «περί του τρόπου ρυθμίσεως των όρων αμοιβής και εργασίας του επί σχέσει εργασίας ιδιωτικού δικαίου προσωπικού του Δημοσίου, των ΟΓΑ και ΝΠΔΔ και τροποποιήσεως διατάξεων της περί συλλογικών συμβάσεων εργασίας νομοθεσίας» (ΦΕΚ 109/Α/72). β)Του Ν.Δ. 216/74 «περί συστάσεως Υπουργείου Προεδρίας Κυβερνήσεως» (ΦΕΚ 367/Α/74). 2.Την, δια του υπ’ αριθ. Φ.610/32/903730/2.4.75 εγγράφου του Υπουργείου Εθνικής Αμύνης, υποβληθείσαν ημίν σχετική πρότασιν. 3.Σχετικήν γνωμοδότησιν του, κατά το άρθρ. 6 παρ. 1 του Ν.Δ. 1198/72, Τμήματος Αμοιβής και όρων εργασίας εργαζομένων εις τον Δημόσιον Τομέα, Ανωτάτου Συμβουλίου Εργασίας, ληφθείσαν κατά την συνεδρίασιν αυτού της 19.5.75, ην και αποδεχόμεθα. 4.Το γεγονός ότι συντρέχει περίπτωσις αδυναμίας υπογραφής ειδικής συλλογικής συμβάσεως εργασίας δια το εν λόγω προσωπικόν, αποφασίζομεν: 1.Χορηγούμεν ειδικόν επίδομα εκ δραχ. 500 μηνιαίως εις τα επί σχέσει εργασίας ιδιωτικού δικαίου θεραπαινίδας του Υπουργείου Εθνικής Αμύνης απασχολουμένας εις την περιποίησιν των βαρέως αναπήρων πολέμου. 2.Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως. 